Dit is egter nie ‘n ongewone verskynsel dat mense daarvan oortuig is dat die dwaalweg waarop hul verkeer tog die regte pad is om te bewandel nie. Ons dink byvoorbeeld aan ‘n bekende uit die Bybelse tyd. Wél, nie net ‘n bekende nie maar sommer ‘n merkwaardige man. Hierdie man was in sy “blindheid” op pad na Damaskus toe hy meteens met die ware Lig kennis gemaak het. Hy wat Paulus was, was daarvan oortuig dat hy op die regte pad was terwyl hy besig was om die gemeentes van Christus te vervolg en selfs uit te moor. Dit was egter net totdat die lig van Bo hierdie dwaalweg van sy lewe verhelder het en hy die ware lewensweg kon vind. “En toe hy op sy reis naby Damaskus kom, omstraal hom skielik ‘n lig van die hemel af; en hy val op die grond en hoor ‘n stem vir hom sê: Saul, Saul, waarom vervolg jy My?” (Handelinge 9:3&4).
Paulus se reaksie toe hy deur God aangetree is, was deurslaggewend. Hy probeer nie met die Heilige redekawel en die skuld by Hom soek nie. Hy is op die plek in ootmoed ontvanklik vir die bevel van die Here. “En terwyl hy bewe en verbaas was, sê hy: Here, wat wil U hê moet ek doen? En die Here antwoord hom: Staan op en gaan na die stad, en dit sal jou gesê word wat jy moet doen.” (Hand. 9:6). En hierdie gesindheid en gehoorsaamheid van Paulus maak van hom een van die bekendste figure in die geskiedenis van die Christendom wat baanbrekerswerk vir die koninkryk van God sou doen!